Lwali lumu, Wanswera n’asoomooza Wante okulwana naye. Wante yeewuunya nnyo n’aseka kubanga yalaba nga Wanswera mutono nnyo okulwana naye. Wanswera yaddamu nti wadde mutono naye wamaanyi era awangudde bawansolo abawera nti era tawangulwangako. Wadde Wante kyamusanyusa nnyo, naye ate yatyamu okulabibwa ng’omunafu eri bawansolo banne. Kye yava asalawo balwane. Wanswera yatandika okuzungira ku mutwe gwa Wante naye buli Wante lwe yagezangako okumukuba ng’ayanguwa okuvaawo kubanga yali mwangu nnyo. Wanswera yayongera okuzungira ku mutwe gwa Wante, ekintu ekyamunyiiza ennyo. Ekyavaamu, Wante byamutama n’asunguwalira Wanswera kwe kugezaako okumutomera ng’akozesa amayembe ge naye buli lwe yagezangako okumutomera nga yeewoma ng’abuuka ng’avaawo. Bawansolo abalala baasekerera nnyo Wante ono olw’okuwangulwa Wanswera omutono. Wante yaswala nnyo bambi eri banne. Olugero luno lutuyigiriza obutanyooma balabe baffe ne bwe baba balabika nga abanafu.